รัฐบาลไทย-ข่าวทำเนียบรัฐบาล-นายกฯ ลงพื้นที่ จ.เชียงใหม่ ตรวจติดตามการบริหารจัดการน้ำและความก้าวหน้าโครงการเพิ่มปริมาณน้ำในอ่างเก็บน้ำขื่อนแม่กวงอุดมธารา
วันพุธที่ 29 มิถุนายน 2565
นายกฯ ลงพื้นที่ จ.เชียงใหม่ ตรวจติดตามการบริหารจัดการน้ําและความก้าวหน้าโครงการเพิ่มปริมาณน้ําในอ่างเก็บน้ําขื่อนแม่กวงอุดมธารา
นายกรัฐมนตรี ลงพื้นที่ จ.เชียงใหม่ ตรวจติดตามการบริหารจัดการน้ําและความก้าวหน้าโครงการเพิ่มปริมาณน้ําในอ่างเก็บน้ําขื่อนแม่กวงอุดมธารา ย้ําบริหารจัดการน้ําให้เพียงพอสําหรับการอุปโภคบริโภคของประชาชนในพื้นที่
นายธนกร วังบุญคงชนะ โฆษกประจําสํานักนายกรัฐมนตรี เผยว่า วันนี้ (29 มิ.ย.65) เวลา 09.00 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ตรวจเยี่ยมโครงการเพิ่มปริมาณน้ําในอ่างเก็บน้ําเขื่อนแม่กวงอุดมธารา จังหวัดเชียงใหม่ ณ ประตูระบายน้ําแม่ตะมาน เพื่อติดตามการบริหารจัดการน้ําและความก้าวหน้าโครงการเพิ่มปริมาณน้ําในอ่างเก็บน้ําขื่อนแม่กวงอุดมธารา โดยมีนายสุชาติ ชมกลิ่น รัฐมนตรีว่าการกระทรวงแรงงาน ร่วมการตรวจเยี่ยมด้วย
นายกรัฐมนตรีรับฟังรายงานความก้าวหน้าของโครงการเพิ่มปริมาณน้ําเขื่อนแม่กวงอุดมธารา และระบบควบคุมงานก่อสร้างระยะไกลจากอธิบดีกรมชลประทาน โดยนายกรัฐมนตรีกล่าวถึงการเดินทางมาครั้งนี้ เพื่อตรวจติดตามความก้าวหน้าโครงการเพิ่มปริมาณน้ําในอ่างเก็บน้ําขื่อนแม่กวงอุดมธารา เพราะให้ความสําคัญกับโครงการนี้ และพยายามจะดําเนินการให้เสร็จตามเป้าหมาย ส่วนกรณีที่มีปัญหาเรื่องที่ดินและพื้นที่ป่านั้น ได้มอบหมายให้กระทรวงทรัพยากรธรรมชาติและสิ่งแวดล้อมไปดูเรื่องผลกระทบสิ่งแวดล้อม (EIA) การรับฟังความเห็นคิดของประชาชน และปัญหาที่เกิดขึ้นให้ได้โดยเร็ว รวมไปถึงมอบหมายให้ สทนช. และหน่วยงานที่เกี่ยวข้องประสานการทํางานร่วมกันเพื่อช่วยกันแก้ไขปัญหาที่ติดขัดต่าง ๆ โดยเฉพาะในโครงการขนาดใหญ่ เพื่อที่นายกรัฐมนตรีจะได้สั่งการแก้ไขปัญหาที่เกิดขึ้น เพื่อให้โครงการดําเนินการเป็นไปตามแผนที่กําหนดไว้ และให้การบริหารจัดการน้ําเป็นระบบมีประสิทธิภาพทั้งการเติมน้ํา จูงน้ํา ดึงน้ํา และระบายน้ํา ซึ่งเป็นไปตามพระราชดําริพระบาทสมเด็จพระเจ้าอยู่หัวรัชกาลที่ 9 เพื่อให้ประชาชนทุกภาคส่วนได้รับประโยชน์ในพื้นที่ทั้งภาคการเกษตร อุตสาหกรรม และการรองรับการขยายเมือง
จากนั้น นายกรัฐมนตรีตรวจเยี่ยมโครงการก่อสร้างอุโมงค์ผันน้ําเพื่อแก้ไขปัญหาการขาดแคลนน้ํารองรับการขยายตัวของชุมชน ภาคอุตสาหกรรม และการท่องเที่ยว โดยนายกรัฐมนตรีย้ําทําให้เร็วขึ้น และบริหารจัดการน้ําให้เพียงพอสําหรับการอุปโภคบริโภคของประชาชนในพื้นที่ ยืนยันรัฐบาลให้ความสําคัญกับโครงการขนาดใหญ่ที่คุ้มค่า โดยหากโครงการใดที่ติดขัดอุปสรรคปัญหาล่าช้าต้องแก้ไขให้ได้ โดยเฉพาะโครงการขนาดใหญ่ที่คุ้มค่า เพื่อให้โครงการขนาดเล็กเกิดขึ้นได้ ต้องทําให้เกิดความต่อเนื่องเชื่อมโยงกันทั้งระบบ ประชาชนได้ประโยชน์อย่างแท้จริง
สําหรับโครงการก่อสร้างเขื่อนแม่กวงอุดมธาราและระบบส่งน้ํา กรมชลประทานได้ดําเนินการแล้วเสร็จ ในปี พ.ศ. 2536 ความจุอ่างเก็บน้ํา 263 ล้านลูกบาศก์เมตร มีพื้นที่ชลประทาน 175,000 ไร่ แต่ปัจจุบันการขยายตัวของชุมชน การเติบโตด้านการท่องเที่ยว และภาคอุตสาหกรรมในพื้นที่อําเภอสันกําแพง อําเภอดอยสะเก็ด อําเภอเมืองเชียงใหม่ จังหวัดเชียงใหม่ และอําเภอบ้านธิ อําเภอเมืองลําพูน จังหวัดลําพูน เป็นไปอย่างรวดเร็ว ส่งผลให้มีความต้องการใช้น้ําในปริมาณที่สูงกว่าปริมาณน้ําต้นทุนในอ่างเก็บน้ําเขื่อนแม่กวงอุดมธารา ทําให้เกิดปัญหาการขาดแคลนน้ําเป็นปริมาณปีละ 137 ล้าน ลบ.ม. และในอนาคตมีแนวโน้มว่าจะขาดแคลนน้ํามากถึงปีละ 173 ล้าน ลบ.ม. กรมชลประทานจึงได้ศึกษาความเหมาะสมและผลกระทบสิ่งแวดล้อม และดําเนินการก่อสร้างโครงการอุโมงค์ส่งน้ํา เพื่อผันน้ําจากลําน้ําแม่แตง และจัดสรรน้ําเพื่อบรรเทาปัญหาการขาดแคลนน้ํา แบ่งเป็น 2 ช่วง คือ 1) อุโมงค์ส่งน้ํา ช่วงลําน้ําแม่แตงไปยังอ่างเก็บน้ําเขื่อนแม่งัดสมบูรณ์ชล และ 2) อุโมงค์ส่งน้ํา ช่วงอ่างเก็บน้ําเขื่อนแม่งัดสมบูรณ์ชลไปยังอ่างเก็บน้ําเขื่อนแม่กวงอุดมธารา ระยะทางรวมประมาณ 49 กิโลเมตร ซึ่งมีความยาวที่สุดในประเทศไทย เพื่อแก้ไขปัญหาการขาดแคลนน้ําที่มีแนวโน้มเพิ่มขึ้นอย่างต่อเนื่องจากการขยายตัวของชุมชน การเติบโตของภาคการท่องเที่ยว และภาคอุตสาหกรรม ซึ่งกรมชลประทาน ได้รับการจัดสรรงบประมาณจากรัฐบาลปัจจุบัน ในการดําเนินโครงการเพิ่มปริมาณน้ําเขื่อนแม่กวงอุดมธาราในปี พ.ศ. 2558 โดยอุโมงค์ส่งน้ําทั้ง 2 ช่วงจะผันน้ําที่มาจากลําน้ําแม่แตงในช่วงฤดูฝน ประมาณ 113 ล้าน ลบ.ม. ต่อปี และผันน้ําส่วนเกินจากอ่างเก็บน้ําเขื่อนแม่งัดสมบูรณ์ชลประมาณ 47 ล้าน ลบ.ม.ต่อปี รวมเป็น 160 ล้าน ลบ.ม.ต่อปี ลงสู่อ่างเก็บน้ําเขื่อนแม่กวงอุดมธารา ซึ่งการดําเนินการขณะนี้ (เดือน มิ.ย.65) โครงการมีความก้าวหน้าร้อยละ 68.81 แล้ว
---------------